Contabila unei agenții de turism, o femeie de 50 de ani, a fost pusă sub control judiciar într-un dosar în care este acuzată că și-a însușit circa 2,6 milioane lei, prin întocmirea unor ordine de plată către furnizori ai firmei și înlocuirea IBAN-ului lor cu IBAN-ul personal, a anunțat Poliția Capitalei, potrivit Stiripesurse.ro.
Polițiștii au efectuat percheziții.
"La data de 14 martie 2024, poliţiştii Direcției Generale de Poliţie a Municipiului București – Serviciul de Investigare a Criminalității Economice – Sector 5 au pus în aplicare un mandat de percheziție domiciliară, în Municipiul București, într-un dosar penal în care sunt efectuate cercetări privind săvârșirea infracțiunilor de fals informatic și delapidare care a produs consecințe deosebit de grave, prejudiciul fiind de peste 2.600.000 de lei. În fapt, în perioada 2013 – 2023, o femeie, în vârstă de 50 de ani, în calitate de contabil al unei agenții de turism care presta servicii pe plan intern și internațional, și-ar fi însușit aproximativ 2.600.000 de lei, prin întocmirea unor ordine de plată către diverși furnizori ai societății și înlocuirea contului IBAN al acestora, cu un cont IBAN personal", afirmă Poliția Capitalei într-un comunicat de presă.
Oamenii legii spun că, în iunie-iulie 2023, femeia ar fi falsificat mai multe acte contabile dintr-un sistem informatic, încercând să mascheze delapidarea.
"Din cercetări, s-a mai stabilit că în contul de debitare al bănuitei există 1.768 de retrageri de numerar, în valoare totală de peste 1.000.000 de lei. De asemenea, ar fi fost efectuate tranzacții la diverși comercianți, în valoare de peste 1.200.000 de lei și ar fi fost redirecționați în alte conturi bancare aproximativ 400.000 de lei, conturi aparținând soțului și fiului bănuitei sau aparținând unor titulari diverși. În vederea administrării materialului probator, la data de 14 martie 2024, a fost pus în executare un mandat de percheziție domiciliară, fiind identificate și ridicate mai multe documente relevante în cauză", mai menționează Poliția Capitalei.